पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। राजधानी के बागमुगालिया और कटारा हिल्स में अन्य इलाकों की अपेक्षा प्रॉपर्टी के दाम सबसे तेज रफ्तार से बढ़े हैं। यहां पिछले साल के मुकाबले प्रॉपर्टी की कीमतों में 56 फीसदी का उछाल आया है। यही नहीं, इसमें से 45 फीसदी की बढ़ोतरी महज एक तिमाही में ही हुई है।
दूसरे नंबर पर एयरपोर्ट रोड क्षेत्र में मकानों की कीमतें 47 फीसदी बढ़ी हैं। तीसरे नंबर पर होशंगाबाद रोड है। जबकि, अशोका गार्डन और पंजाबी बाग में वृद्धि की बजाए 0.5 फीसदी की गिरावट दर्ज हुई है। यह खुलासा रिजर्व बैंक से संबद्ध राष्ट्रीय आवास बैंक (एनएचबी) के आवासीय मूल्य सूचकांक (रेजीडेक्स) में हुआ है। इसमें राजधानी में सबसे महंगा आवासीय इलाका कोहेफिजा और श्यामला हिल्स बताया गया है।
एनएचबी ने 2007 को आधार वर्ष और रेसीडेक्स को 100 अंक का मानकर देश के 26 प्रमुख शहरों की आवासीय संपत्तियों में कीमतों के उतार-चढ़ाव का आकलन किया है। इसमें हर शहरों को जोन में बांटकर इलाके वार प्रॉपर्टी की कीमतों का अध्ययन किया गया है। भोपाल को 10 जोनों में बांटकर वर्ष 2007 से हर तीसरे महीने में सूचकांक जारी किया जा रहा है। हाल ही में जनवरी-मार्च 2013 की तिमाही का सूचकांक जारी हुआ है। इसमें सभी जोनों को मिलाकर भोपाल का रेसीडेक्स 230 दर्ज किया गया। जबकि, इससे पहले की तिमाही में सूचकांक 216 था। यानी तीन माह में ७ फीसदी से ज्यादा की वृद्धि। वहीं जनवरी-मार्च 2012 के रेसीडेक्स 204 से तुलना करें तो यह वृद्धि 13 फीसदी से ज्यादा है।
आगे क्या : बीडीए के सीईओ कुमार पुरुषोत्तम के मुताबिक भोपाल में लो कॉस्ट हाउसिंग की मांग है। इस दिशा में बीडीए समेत निजी डेवलपर्स भी काम कर रहे हैं। इस वजह से यहां प्रॉपर्टी की खरीदारी में कमी आने की संभावना नहीं है।
अगले एक साल में बीडीए के करीब तीन हजार फ्लैट व प्लॉट लॉन्च हो जाएंगे। जबकि निजी डेवलपरों की बात करें तो पिछले 15 दिन में ही बीडीए ने 57 प्रोजेक्टों को एनओसी दी है।
सिर्फ कीमतें बढऩे की रफ्तार तेज है
भले ही भोपाल रेसीडेक्स में दूसरे नंबर पर है, लेकिन इसका यह मतलब नहीं कि भोपाल में मकान की कीमतें दिल्ली-मुंबई से ज्यादा हैं। दरअसल, भोपाल सिर्फ कीमतों के तेजी से इजाफे में आगे है। यानी भोपाल में कोई दो साल पहले मकान एक करोड़ रुपए का था, तो यह अब 50 फीसदी वृद्धि के साथ डेढ़ करोड़ का हो गया। वहीं, मुंबई में दो साल पहले यदि कोई मकान 10 करोड़ रुपए का था, तो अब वह 10 फीसदी के इजाफे के साथ 11 करोड़ रुपए को हो गया।
एम्स के कारण बढ़ी कटारा में कीमतें
क्रेडाई के प्रवक्ता मनोज सिंह के मुताबिक कटारा हिल्स में कीमतें तेजी से बढऩे का कारण एम्स है। मास्टर प्लान 2005 में आवासीय जगह सिर्फ कटारा हिल्स और एयरपोर्ट रोड पर ही बची हैं। इसलिए अधिकांश विकास भी इन्हीं क्षेत्रों में हो रहा है। होशंगाबाद रोड पर लगातार कमर्शियल व इंफ्रास्ट्रक्चर गतिविधियां बढ़ रही हंै। इसलिए यहां प्रॉपर्टी में तेजी बनी हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn